DS «Turisten»

DS «Turisten» er en dampbåt bygget på Nylands mekaniske verksted i Christiania (Oslo) i 1887. Båten var byggenummer 65.

DS «Turisten» gikk som passasjer- og godsbåt på Haldenkanalen fra 1887 til 1963. I 1967 ble skroget senket i Femsjøen. 30 år senere, i 1997 så DS «Turisten» igjen dagens lys, da skroget ble hevet og drømmen om atter engang å se Haldenvassdragets dronning på kanalen kom et skritt nærmere en realitet.

DS «Turisten» kom etter hvert til verftet Hansen & Arntzen i Stathelle hvor skipet har gjennomgått en fullstendig restaurering siden 1997 og frem til juni 2009. 6.-7. juni ble hun slept fra Stathelle og inn til Halden til stor festivitas. 8.-9. juni ble hun fraktet på land opp til Femsjøen, hvor hun ble sjøsatt, 42 år etter at hun ble senket. 

Skipet fremstår i dag kanskje enda vakrere enn hun noengang har vært, etter at det har vært brukt godt over 40 millioner kroner på arbeidet med å bringe båten tilbake til den stand hun var etter restaureringen i 1927.«Restaureringen har kostet nærmere 45 millioner kroner. Aremarkingene Alf Ulven og Tor Aksel Volberg har spyttet inn pengene.», fra Smaalenenes Avis, mandag 29. juni 2009, side 12. Navnet «Turisten» ble ikke godkjent av sjøfartsdirektoratet, siden det allerede fantes et annet fartøy med det navnet: MS «Turisten» (som også trafikkerte Haldenkanalen). Skipet ble derfor først døpt «Tur», men i 2010 ble MS «Turisten» omdøpt MS «Strømsfoss», og DS «Turisten» kunne få tilbake sitt gamle navn.Halden Arbeiderblad – Ny navnedåp i Haldenkanalen. (publisert 22. februar 2010) Besøkt 10. mars 2010

Skipet eies av Alf Ulven og Tore Aksel Voldberg gjennom et felles eid aksjeselskap, D/S Turisten AS. Båten ligger nå ved sitt faste fremtidige tilholdssted, Strømsfoss i Aremark. Herfra har hun fra sommeren 2010 tilbudt passasjertrafikk langs de gamle vannveiene fra Tangen brygge i Tistedal til Skulerud i nord. Inntil videre er slusene i Ørje stengt på grunn av krepsepest, slik at vannveien foreløpig kun kan trafikkeres opp til Ørje. Båten var ikke i trafikk sommeren 2011 på grunn av maskinrestaurering, men kom i trafikk igjen sommeren 2012.

Daglig leder i D/S Turisten AS er Ole Svendsby. Rederiet har kontor i Aremark Næringspark.

 Referanser 

 Litteratur 
 Arvid Johanson, Dronningens hjemkost, Dampskipet Turisten og Haldenkanalen, (2009) ISBN 978-82-303-1398-5

 Eksterne lenker 

 Billedgalleri om DS «Turisten» fra båtbyggeriet Hansen & Arntzen
 Artikkel i Telemark Arbeiderblad om skipet
 D/S Turistens hjemmeside 
 Dronningen Seiler Igjen (Video)


Kategori:Haldenkanalen
Kategori:Norske dampskip
Kategori:Sjøfart i Akershus
Kategori:Verneverdige fartøy
Kategori:Fredete fartøy
Kategori:Skip fra 1887
Kategori:1887 i Norge
Kategori:Kulturminner i Aremark
Kategori:Nylands mekaniske verksted
Kategori:Sjøfart i Østfold